સોગંદ મા જનમભોમકાના, ઉપરના લખાણમાં મેં મારો એકેય શબ્દ ઉમેર્યો નથી. અચ્છામાં અચ્છો સાહિત્યકાર પણ આ પરિચય શબ્દકોશની મદદથી વાંચે તો એટલો જ સંતોષ થવાનો કે તેણે પરિચય ઓછો અને ગુજરાતી શબ્દકોશ વધારે વાંચ્યો છે! અરે, અક્કલના ઓથમીરો, તમે આ લખાણ કોના માટે લખી રહ્યા છો એનું તમને ભાન છે? શું તમે આ લખાણ ચંદ્રકાંત બક્ષીનું પાળિયું, કાકાસાહેબ કાલેલકરની દાઢીવાળી તસવીર કે હાર પહેરેલા હરીન્દ્ર દવેની હસમુખી છબીને ઘ્યાનમાં રાખીને લખ્યું છે? કે અંગ્રેજી માધ્યમોમાં ભણતા અને આઠમા ધોરણમાં, ક…ખ…ગ… થી ગુજરાતી ભાષા શીખવાની શરૂઆત કરતા બાપડા-બિચારા વિદ્યાર્થીઓને ધ્યાનમાં રાખીને લખ્યું છે? મને લાગે છે આ લખાણમાંના કેટલાક શબ્દો બે જ વખત છપાયા હશે, એક વખત શબ્દકોશમાં અને બીજી વખત આ કવિ કાન્તના પરિચયમાં !